b'\n_START_ARTICLE_\nKatarina I. Ruska\n_START_SECTION_\nCarica Rusije\n_START_PARAGRAPH_\nZa velik del tradicionalne Rusije je bil izbor \xc5\xbeenske, tujke in biv\xc5\xa1e su\xc5\xbenje skoraj \xc5\xbealitev. Tudi evropski dvori niso bili navdu\xc5\xa1eni nad izborom. H\xc4\x8derko Ano je sicer lahko poro\xc4\x8dila z vojvodo Holsteinskim, kakor se je \xc5\xbee dogovoril Peter, h\xc4\x8derke Elizabete, za katero si je \xc5\xbeelela kakega princa iz francoske kraljeve hi\xc5\xa1e, pa ji ni uspelo poro\xc4\x8diti._NEWLINE_Katarina je na \xc4\x8delo dr\xc5\xbeave postavila vrhovni tajni svet, v katerega je imenovala \xc5\xa1est nekdanjih Petrovih sodelavcev, med katerimi je bil najvplivnej\xc5\xa1i knez Men\xc5\xa1ikov. Na svet je prenesla ve\xc4\x8dino vladnih poslov in s tem odvzela avtoriteto senatu in sveti sinodi, v katerih so bili zbrani najvi\xc5\xa1ji posvetni in cerkveni veljaki, ki so imeli v Petrovem \xc4\x8dasu poleg carja najve\xc4\x8dji vpliv. Sama se je predala dru\xc5\xbeabnemu \xc5\xbeivljenju._NEWLINE_Men\xc5\xa1ikov je svoj vplivni polo\xc5\xbeaj, ki ga je imel v dr\xc5\xbeavi pod Petrom Velikim, \xc5\xa1e bolj utrdil. Ukinil je preiskave, ki jih je Peter malo pred svojo smrtjo vpeljal proti njemu, pregnal mnoge svoje sovra\xc5\xbenike v Sibirijo, si prisvojil glavno mesto koza\xc5\xa1kega hetmanata v Ukrajini Baturin in se za\xc4\x8del obna\xc5\xa1ati kot neodvisen vladar Ukrajine. Po drugi strani je zmanj\xc5\xa1al ogromne davke, ki jih je vpeljal Peter in s tem omogo\xc4\x8dil ruskemu kmetstvu predah od velikih dr\xc5\xbeavnih obremenitev. Kot sposoben vojskovodja se je zavedal, da so kmetje baza za nabor vojakov._NEWLINE_V \xc4\x8dasu Katarine I. so se nadaljevali mnogi Petrovi na\xc4\x8drti. Leta 1726 je bila ustanovljena v Petrogradu akademija znanosti. Kapitan Bering je bil poslan na Kam\xc4\x8datko, kjer je odkril Beringov preliv. V zunanji politiki je Rusija  leta 1726 sklenila zvezo z Avstrijo, med tem pa sta se zbli\xc5\xbeali Poljska in Francija._NEWLINE_Tik pred smrtjo je Katarina dolo\xc4\x8dila za naslednika Petrovega vnuka iz njegovega prvega zakona, Petra Aleksejevi\xc4\x8da (\xc4\x8de ta zaradi kakr\xc5\xa1nihkoli razlogov ne bi mogel vladati, bi bili na vrsti njeni h\xc4\x8deri Ana Holsteinska in Elizabeta). V regentski svet mladoletnega Petra je uvrstila svoji h\xc4\x8deri Ano in Elizabeto, Aninega mo\xc5\xbea vojvodo Holsteinskega in osem ruskih veljakov, med njimi kneza Men\xc5\xa1ikova.'